《汉宫春 旅舍见迎春一树花甚烂漫因成此阕。》
清代·杨芳灿

除却江梅，算春风消息，伊最先知。萧疏篱根石角，见两三枝。

宫知几叠，怯朝寒、纤瘦难支。依稀似、玉人栀貌，恹恹小病阑时。

香国何人试巧，怪轻匀蜂额，细剪莺衣。风流未输弱柳，金缕低垂。

初三淡月，逗微光、偷照幽姿。凭寄语、东君著意，莫教担误花期。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。